cyanic-selkie/wikianc huggingface dataset:
Common
Finding Forever (2007)
Common-ի յոթերորդ ալբոմը, «Finding Forever» անվանմամբ, թողարկվել է 2007 թվականի հուլիսի 31-ին։ Ռեփերը շարունակել է իր աշխատանքը Քանյե Ուեսթի հետ, ինչպես նաև այլ երաժիշտների հետ, այնպիսին, ինչպիսիք են Will.i.am-ը, Devo Springsteen, Դերիկ Հոջը և Karriem Riggins-ը։ Ալբոմի առաջին սինգլը եղել է «The People» անվանմամբ սինգլը։ 2007 թվականի հուլիսի 31-ին Common-ը Սանտա Մոնիկայում անցկացնում է անվճար բերեգործական համերգ ։
Universal Mind Control (2008)
«Universal Mind Control» ալբոմի առաջին սինգլը թողարկվել է ԱՄՆ-ում՝ 2008 թվականի հուլիսի 1-ին «ITunes Store» անվանումով։ Ալբոմի նկարահանումներին մասնակցություն է ունեցել Ֆարել Վիլյամսը՝ Common-ի պրոդյուսերը։ «Universal Mind Control» երգի վիդեոն նկարահանվել է սեպտեմբերին։
Անձնական կյանք
Common-ն ունի մեկ դուստր՝ Օմոե Ասաթթա Լինն (ծնվել է 1997 թվականին)։
Բիզնես
Common-ը մտել է աշխարհի 13 ամենաշահույթ ունեցող հիփ հոփ որգիչների ցուցակում։
Ակտիվություն
Common - բուսակեր է և հանդիասանում է կենդանիների պաշտպան՝ համագործակցելով PETA ընկերության հետ։ Ավելի ուշ նա PETA-ի պաշտոնական գովազդում հայտնվեց «Ուտելուց առաջ մտածեք» վերնագրով։
Արտաքին հղումներ
Կատեգորիա:Ամերիկացի կինոդերասաններ Կատեգորիա:«Գրեմմի» մրցանակի դափնեկիրներ Կատեգորիա:21-րդ դարի ամերիկացի ռեփերներ Կատեգորիա:«Ոսկե գլոբուս» մրցանակի դափնեկիրներ
Դանիլո Կիշ
Դանիլո Կիշ (Danilo Kiš; ), սերբ արձակագիր, բանաստեղծ, դրամատուրգ, թարգմանիչ։
Հայրը հրեա էր, որ մահացել էր Օսվենցիումի ճամբարում։ Սովորել է Բելգրադի համալսարանի փիլիսոփայության ֆակուլտետում։ Սերբիայում մի քանի գիրք հրատարակելուց հետո 1973 թվականին տեղափոխվում է Փարիզ և բնակվում այնտեղ, համալսարանում ուսուցանելով Սերբախորվաթերեն։ Շուտով նրա` «Գերեզման Բորիս Դովիդովիչի համար» գիրքը, որ ստալինյան ռեպրեսիաներում զոհ գնացած անհատների ու ստեղծված իրավիճակների մասին սատիրիկ ոճով հզոր մի պատում է, նրան մեծ համբավ ու ճանաչում է բերում, գրքին արձագանքում են Իոսիֆ Բրոդսկին, Պետեր Էստերհազին և ամերիկացի էսսեիստ Կիշի հետ մտերմացած Սյուզան Զոնթագը։ Կիշի վերջին գլուխգործոցը «Մեռյալների հանրագիտարան» պատմվածքների ժողովածուն է, որ, կարելի է ասել, պատմվածքներով միմյանց փողկապակցված վեպ է, ինչպես «Գերեզման Բորիս Դովիդովիչի համար» վեպը, որ նույնպես պատմվածքային կառուցվածք ունի։
Դանիլո Կիշը մահացել է չարորակ ուռուցքից ։
Ծանոթագրություններ
Կատեգորիա:Սերբ բանաստեղծներ Կատեգորիա:Սերբ դրամատուրգներ Կատեգորիա:Սերբ արձակագիրներ Կատեգորիա:20-րդ դարի բանաստեղծներ Կատեգորիա:20-րդ դարի վիպասաններ Կատեգորիա:20-րդ դարի տղամարդ գրողներ Կատեգորիա:Թոքի քաղցկեղից մահացածներ Կատեգորիա:Սերբ սցենարիստներ Կատեգորիա:Սերբ թարգմանիչներ Կատեգորիա:Բելգրադի համալսարանի շրջանավարտներ Կատեգորիա:20-րդ դարի պատմվածքագիրներ Կատեգորիա:Պոստմոդեռնիստ գրողներ
Թոմաս Ադամս
Թոմաս Ադամս (Thomas Adams, ), 19-րդ դարի ամերիկացի գիտնական և գյուտարար (մայիսի 4, 1818 - փետրվարի 7, 1905)։ Նա համարվում է մաստակի արդյունաբերության հիմնադիրը։ Այդ մտահղացումն առաջացել է այն ժամանակ, երբ Թոմասն աշխատում էր Մեքսիկայի նախկին նախագահ Անտոնիո Լոպես դե Սանտա Աննայի մոտ որպես քարտուղար։ Սանտա Աննան հաճախ ծամում էր բնական խեժ, որը կոչվում է չիքլ ։ Ադամսը սկզբում փորձում է ձևափոխել խեժը կաուչուկի։ Սակայն փորձը անհաջողության է մատնվում, և նա չիքլից մաստակ է ստանում և անվանում այն չիքլեսթ, որը մինչև օրս արտադրվում է ։
Նախքան նրա ժամանակակից զանգվածային մաստակի արտադրման գյուտը, կային շատ այլ մաստակների օրինակներ։ Առաջին անգամ խեժը հայտնաբերվել է Ֆինլանդիայի բնակավայրերում 5000 տարի առաջ։ Այդ հեռավոր ժամանակներում, շատ հին մշակույթներ (ացտեկներ, հին հույներ և եգիպտացիներ) օգտագործում էին մի քանի տեսակի մաստակներ, որպես բերանի թարմացնող միջոց և որպես բժշկական լրացուցիչ պարագա։
Առաջին համատարած մաստակի օգտագործումը ժամանակակից քաղաքակրթության կողմից եղել է 1800 -ական թվականների սկզբին, երբ անգլիական բնակավայրերը բնիկ ամերիկացիներից վերցրեցին ծամելու հմտությունը։ Մի քանի գյուտարարներ սկսեցին մաստակ վաճառել։ Նախնական հաջողությունից հետո, Թոմաս Ադամսը որոշում է մեծացնել իր բիզնեսը։ Նա հիմնադրում է մի փոքր արտադրամաս, որտեղ աշխատանքի է վերցնում քառասուն աղջիկների և մաստակ արտադրելու արտոնագիր է ձեռք բերում։ Նրա բիզնեսը բավականին աճ ունեցավ և շուտով նա խփեց մի քանի մեծ ուղենիշեր։ 1871 թվականին Ադամսը պատրաստեց աշխարհում առաջին հաճելի համ ու հոտ ունեցող մաստակը և անվանեց այն «Բլեք Ջեք» ։
1888 թվականին նրա մաստակի գործակալությունը վաճառքի հանեց իր համով-հոտով «Բլեք Ջեք» և «Տուտտի - ֆռուտտի» մաստակները։ Հաջորդ տարի նա ձևավորեց նոր կազմակերպություն «Ամերիքան չիքլ քոմփանի» անվամբ, որը մտավ վեց ամենախոշոր ամերիկյան մաստակների արտադրությունների ցանկում։
Այսօր ամերիկացիները տարեկան 195 միլիոն ֆունտ են ծախսում մաստակի վրա։
Ծանոթագրություններ
Կատեգորիա:Ամերիկացի գիտնականներ Կատեգորիա:Ամերիկացի գյուտարարներ
Ուգրանսկի շրջան
Ուգրանսկի շրջան (Угранский район), մունիցիպալ շրջան Ռուսաստանի Դաշնության Սմոլենսկի մարզում։
Ստեղծվել է 1961 թվականին։ Վարչական կենտրոնը՝ Ուգրա ։
Աշխարհագրություն
Շրջանի տարածքի մակերեսը կազմում է 2900 կմ²։
Բնակչություն
2010 թվականի մարդահամարի արդյունքներով շրջանում բնակվում էր 9599 մարդ։ Բնակչության խտությունը կազմում էր 3,31 մարդ/կմ²։
Արտաքին հղումներ
Կատեգորիա:Սմոլենսկի մարզ Կատեգորիա:Ռուսաստանի շրջաններ ըստ դաշնային սուբյեկտների
Քլեր Ֆորլանի
Քլեր Անտոնիա Ֆորլանի (Claire Antonia Forlani, ծնվել է 1971 թվականի Դեկտեմբերի 17-ին, Լոնդոն, Մեծ Բրիտանիա), անգլիացի դերասանուհի։
Կենսագրություն
Քլեր Ֆորլանին ծնվել է 1971 թվականի Դեկտեմբերի 17-ին Լոնդոնում ։ Նրա մայրը՝ անգլուհի, հրապուրվում էր գեղանկարչությամբ, իսկ իտալացի հայրը զբաղվում էր բրիտանական մանր փոփ-խմբերի պրոդուսավորումով։ Քլերի ծննդյան ժամանակ նա մենեջեր էր աշխատում շոու-բիզնեսում։
Մանկությունից Քլերը երազում էր դերասանուհի դառնալ և գիտեր, որ ինքն ունի ունակություններ։ Նա մի քանի թատրոններում մասնակցում էր սուրբ ծննդյան բեմադրություններում։ Անսովոր գեղեցիկ և օժտված երեխայի վրա ուշադրություն է դարձնում գովազդային պրոդյուսերներից մեկը, ով աշխատում էր BBC-ում և Քլերի ծնողներին առաջարկում է նրանց աղջկան գովազդում նկարահանելու համար պայմանագիր կնքել։ Սակայն Քլեր Ֆորլանի ծնողները համարում են, որ երեխայի հոգեբանության համար դա կարող է բացասական հետևանքներ ունենալ։
Կարիերա
1991 թվականին Քլերը նորամուտում է անգլիական հեռուստատեսությունում։ Դրանց եղել են երկու կարճատև հայտնվելը «Մամուլի գանգստերներ» սերիալում և «Ծալքեր» ծրագրում։
Կինոյում իր առաջին դերի համար Քլեր Ֆորլանին 1992 թվականին ստիպված է լինում ուղևորվել խորվաթական Զագրեբ քաղաք, որտեղ նա անց է կացնում 11 շաբաթ, նկարահանվելով «Գնչուական աչքեր» ֆիլմում (ամերիկյան վարձույթում ֆիլմը ուներ «ԿՀՎ-ի լրտեսում» անվանումը)։ Այդ ժամանակ լրանում է Քլերի ուղիղ 20 տարին։
1993 թվականին Քլեր Ֆորլանի ընտանիքը որոշում է ընդունում տեղափոխվել Սան Ֆրանցիսկո։ Այնպեղ Քլերը ընդունվում է քոլեջ այն բանի համար, որ շարունակի ուսումը և հնարավորություն ունենա ընդունվելու համալսարան։ Սակայն դերասան դառնալու ցանկությունը, վերջ ի վերջո, հաղթում է և Քլերը թողնում է ուսումը։
1994 թվականին Քլեր Ֆորլանին նկարահանվում է փոքրիկ դերերում Ջոն Քենեդիի կյանքի մասին պատմող մինի-սերիալում և կիսախաղարկային «Նվեր» ֆիլմում, որում գլխավոր դերերը կատարում էին Իզաբելա Ռոսելինին և Լորա Դերնը։ Հենց այս կինոաստղերի մասնակցությունը հանգեցնում է նրան, որ Քլեր Ֆորլինիի վրա, վերջապես, ուշադրություն են դարձնում։ Նա հրավեր է ստանում նկարահանվելու «Ոստիկանական ակադեմիա» ֆիլմի յոթերորդ մասում։
Սակայն դերասանուհու կարիերայի համար ճակատագրական է դառնում «Հավաքույթի մասնակիցները սուպերմարկետից» ֆիլմը։ Քևին Սմիթը, ֆիլմի ռեժիսորը և սցենարի հեղինակը, շատ ժամանակ է ծախսում երկրորդ պլանի դերասանուհու ընտրման համար։ Նա դիտում է ավելի քան 600 թեկնածուների և խիստ հիասթափվում է նրանից, որ նրանցից ոչ մեկը չէր համապատասխանում դերին։ Իրավիճակը սպառնում էր դառնալ անհույս, սակայն, տեսնելով Քլերին, պարոն Սմիթը բառացիորեն խոցվում է նրա հմայքով և պարզամտությամբ, որը, հետագայում, ժպիտով անվանում է «ամերիկյան նորելուկ երիտասարդության մարմնավորում»։ Միայն որոշ ժամանակ անց նա նկատում է Քլերի շեշտադրությունը և իմանում, որ նա անգլուհի է։ Քլերն անմիջապես վերցնում են։ Հավաքույթի մասնակիցները սուպերմարկետից» ֆիլմը հաջողություն է ունենում բազմաթիվ կինոփառատոններում և երկրորդական պլանի դերի համար դերասանուհին մի քանի անգամ անվանակարգվում է տարբեր մրցանակների։
1996 թվականին Քլեր Ֆորլանին առաջին անգամ նկարահանվում է հաջողակ ֆիլմում՝ «Ժայռը» բլոկբաստերում։ Վարձույթում այդ ֆիլմի հաջողությունը դերասանուհուն ապահովում է հոլիվուդյան կինոստուդիաների ուշադրությունը, սակայն սկզբից դերասանուհին նախընտրում է տաղանդավոր նկարչուհու ողբերգական կյանքի մասին պատմող «Բասկիա» ֆիլմը, իսկ այնուհետև նկարահանվում է անկախ ստուդիայի կարճամետրաժ նախագիծ «Ավտոտնակի վաճառքը» անվանումով ֆիլմը։
1997 թվականը Քլերպ Ֆորլանի համար դառնում է մեծ կորուստների տարի՝ մահանում է նրա մայրը։ Այդ իրադարձությունը Քլեր Ֆորլանին շատ ծանր է տանում։ Որոշ ժամանակ դերասանուհին նույնիսկ չէր նկարահանվում։ Սակայն ամեն ինչ երբևէ ավարտ է ունենում և շուտով Քլերը նկարահանվում է գրող Նիլ Քեսադիի կյանքի մասին «Ինքնասպանը» կիսակենսագրական ֆիլմում։
1998 թվականին Քլեր Ֆորլանին սկսում է նկարահանվել ռեժիսոր Սթիվեն Սոմերսի «Բարձրացում խորությունից» ֆիլմում, սակայն ռեժիսորի հետ վիճաբանությունը հանգեցնում է նրան, որ դերասանուհին խզում է պայմանագիրը։
Դրանից քիչ անց Քլերի լուսանկարը հայտնվում է «Vanity Fair» ամսագրի շապիկին, մի շարք ծագող աստղերի լուսանկարների շարքում։ Նրա դերասանական տաղանդը յուրաքանչյուր ֆիլմի հետ ավելի էր փայլում և Քլերի համար իսկական հաղթանակ է դառնում 1998 թվականին թողարկված «Ծանոթացեք՝ Ջո Բլեք» ֆիլմը, որում Քլերը նկարահանվում է Բրեդ Փիթի և սէր Էնթոնի Հոփքինսի հետ ։ Ֆիլմի հաջողությունը թույլ է տալիս Քլեր Ֆորլանի մասին խոսել որպես ամենախոստումնալից հոլիվուդյան կինոաստղերից մեկի։ Բոլորը հիշում են աղջնակին, ում դերը կատարում է Քլերը, նուրբ, զգացմունքային, միամիտ և դրա հետ միասին ուժեղ և խելացնոր սեքսուալ։ Զարմանալի չէ, որ ֆիլմի նկարահանումների ժամանակ Բրեդ Փիթը սկսում է հանդիպել Քլերի հետ, սակայն երկարատև հարաբերություններ նրանց մոտ չեն ստացվում։
Այդ նույն 1998 թվականին Քլերը նկարահանվում է «Բեզիլ» ֆիլմում։ Այնուհետև հետևում են դերեր «Տարօրպինակ մարդիկ» կատակերգական էքշնում, «Տարրեր» ռոմանտիկական դրամայում, «Ջոնի Դոմինո» ցածրաբյուջե սարսափում և «Տղաներ և Աղջիկներ» կատակերգությունում։
2006 թվականի աշնանը Ֆորլանին միանում է «C.S.I.. Հանցագործության վայրը Նյու Յորք» ֆիլմի դերասանական կազմին, որպես երկրորդական կերպար, որտեղ խաղում է բժշկական փորձագետ բժիշկ Պեյտոն Դրիսկոլին ։ 2007 թվականի փետրվարին Քլեր Ֆորլանին խաղում է Տորի Բոդինին «Ձայն անցյալից» ֆիլմում, նկարահանված ըստ Նորա Ռոբերթսի վեպի։ 2008 թվականին նա Դենիել Քրեյգի հեի միասին նկարահանվում է «Անհաջողակի հիշողությունները» ֆիլմում։
2011 թվականին Ֆորլանին խաղում է թագուհի Իգրեյնին «Կամելոտ» սերիալում և Քեյթ Թեմփլթոնին «Սեր և խոհանոց» կատակերգությունում, իր ամուսին Դուգրել Սքոթի հետ միասին։ 2011 թվականին նա նաև հայտնվում է «Ծովային ոստիկանություն։ Լոս Անջելես» հեռուստասերիալում, որպես գործակալ Լորեն Հանտեր, ժամանակավորապես փոխարինելով Լինդա Հանտին երկրորդ եթերաշրջանի վերջում։ Նա նաև հայտնվում է երրորդ եթերաշրջանի վերջում, որտեղ նրա կերպարը մահանում է։
Քլեր Ֆորլանին նկարահանվել է «Scotch Dewars»-ի գովազդային հոլովակում ։
Անձնական կյանք
Քլեր Ֆորլանին հանդիպել է Բենիսիո Դել Տորոյի, Ջոն Կյուսակի (1997—1998), Բրեդ Փիթի, Բեն Սթիլերի (1998—1999) և Կիանու Ռիվզի հետ։ 2007 թվականի հունիսին նա ամուսնանում է շոտլանդացի դերասան Դուգրեյ Սքոթի հետ ։ Նա խորթ մայր է հանդիսանում առաջին ամուսնությունից Սքոթի երկվորյակ երեխաների համար՝ Իդեն և Գաբրիել Թրևիս Սքոթ (Eden and Gabriel Trevis Scott)։
Աշխատանքից ազատ ժամանակ Քլեր Ֆորլանին ակտիվորեն զբաղվում է սպորտով, շատ ճանապարհորդում է և նույնիսկ սովորում է նվագել կիթառի վրա։ «Հնարավոր է, իմ շատ գործընկերներ համարում են, որ հասնել հաջողության, փառքի և փողի, դա ամենակարևորն է դերասանական կոչումն է։ Ես մտածում եմ այլ կերպ, քանի որ ցանկանում են կառուցել կյանքս այնպես, որպեսզի ինձ չխանգարեն արտաքինից… Եվ հետո, ես հպարտ եմ նրանով, որ կարող եմ ընտրել ֆիլմը, որոնք ինձ հետաքրքիր են։ Վերջ ի վերջո, տաղանդի չափանիշ չի հանդիսանում այն, որ քեզ ճանաչում են փողոցում կամ խանութում»։ Քլերը ատում է Հոլիվուդը և արհամահում է հոլիվուդյան հասարակությունը նրա սենսացիաների և բամբասանքների հակման համար։ Նա չի օգտվում համացանցից։ Տարբեր լրատվամիջոցներին տված հարցազրույցներում նա հաճաք ասում է. «Ես շատ չեմ սիրում հասարակություն, ես «բարից աղջիկ» չեմ, ես սոցիալական մարդ չեմ»։
Արտաքին հղումներ
Կատեգորիա:1971 ծնունդներ Կատեգորիա:Դեկտեմբերի 17 ծնունդներ Կատեգորիա:Հոլիվուդյան դերասաններ Կատեգորիա:Բրիտանացի դերասաններ Կատեգորիա:Անգլիացի դերասանուհիներ Կատեգորիա:Անգլիացի կինոդերասանուհիներ
Պետրոս Օհանյան
Պետրոս Հովհաննեսի Օհանյան  (Պյոտր Իվանովիչ Օգանովսկի, Օհանով , Օգանովսքի , Օկանէսով , Пётр Иванович Огановский , ), հայազգի ռուսական բանակի հետևազորի գեներալ (1913, դեկտեմբերի 31) , ռազմական գրող , Ռուսական կայսրության ազնվական , Ռուս-թուրքական , Ռուս-ճապոնական և Առաջին համաշխարհային պատերազմների մասնակից։
Կենսագրություն
Պետրոս Օհանյանը ծնվել է 1851 թվականի սեպտեմբերի 7-ին (օգոստոսի 26-ին), այլ աղբյուրների վկայությամբ՝ 1866 թվականին ազնվականի ընտանիքում։
Մահացել է 1917 թվականին ։
Սերենա Գրանդի
Սերենա Գրանդի (Serena Grandi, իրական անունը՝ Սերենա Ֆաջիոլի, ), իտալացի դերասանուհի, 1980-1990-ական թվականների իտալական կինոյի սեքս-խորհրդանիշներից մեկն է։
Կենսագրություն
Սերենա Գրանդին ծնվել է Բոլոնյայում։ Ունի համակարգչային ծրագրավորողի մասնագիտություն։ Կինոյում նրա դեբյուտը կայացել է 1980 թվականին, երբ նկարահանվել է ռեժիսոր Ֆերդինանդո Բալդիի «Ուղեկիցները» կինոնկարում։ Իր առաջին ֆիլմերում Սերենան հանդես էր գալիս Վանեսա Շտայգեր կեղծանունով։ Առաջին լուրջ կինոնկարը նույնպես նկարահանվել էր 1980 թվականին։ Դա Ջո Դ'Ամատոյի «Անտրոպոֆագուս» սարսափ-ֆիլմն էր, որտեղ Սերենան կատարում էր Մեգիի դերը։
Սերենա Գրանդիի ստեղծագործական կյանքի գագաթնակետը 1980-ական թվականներն էին, երբ նա նկարահանվեց մոտ 20 կինոնկարներում, ներառյալ էրոտիկ մելոդրամաներն ու կատակերգությունները։ Այդ տարիների ֆիլմերից էին նաև «Հանգիստ գեղջկուհիները» (1980 թ.), «Գաճաճը» (1982 թ.), «Պատանին և աղջիկը» (1984 թ.), «Գիշերային կինը» (1986 թ.), «Կիրք Ջուլիի հանդեպ» (1986 թ.), «Երիտասարդ Դոն Ժուանի արկածները» (1986 թ.), «Ռիմինի, Ռիմինի» (1987 թ.), «Ջոյի լուսանկարը» (1987 թ.), «Հարուստներն իրենց սովորություններն ունեն» (1987 թ.), «Թերեզան» (1987 թ.), «Սուր ցանկություն» (1993 թ.), «Չարաճճին» (1998 թ.) և այլն։
2003 թվականին Սերենա Գրանդին ձերբակալվել էր թմրանյութեր օգտագործելու և պահելու կասկածանքով։ 157 օր տնային կալանքից հետո, նա արդարացվել է։ Մասնակցում է հեռուստաշոուների։ 2006 թվականին Հռոմում հրատարակել է իր առաջին «L’amante del federale» վեպը։
Անձնական կյանքը
Սերենա Գրանդին 1987-1993 թվականներին ամուսնացած է եղել Բեպպո Էրկոլի հետ։ 1989 թվականին ծնվել է նրա որդին՝ Էդուարդոն։
Ծանոթագրություններ
Կատեգորիա:Իտալացի դերասանուհիներ Կատեգորիա:Իտալացի մոդելներ
Պատեի ճակատամարտ
Պատեի ճակատամարտ (Bataille de Patay, Battle of Patay), 1429 թվականի հունիսի 18-ին տեղի ունեցած հակամարտություն Ֆրանսիայի և Անգլիայի միջև։ Ճակատամարտը դարձել է Հարյուրամյա պատերազմի եզրափակիչ փուլի առանցքային պահերից մեկը։
Նախապատմություն
1429 թվականի մայիսի 8-ին Ժաննա դ'Արկի բանակը իրականացրեց Օռլեանի պաշարումը՝ տապալելով անգլիացիների՝ դեպի հարավ ծրագրի առաջխաղացումը։ Կարլ VII-ի պալատականների կողմից Ժաննա դ'Արկին պատճառած խոչընդոտների պատճառով, աղջիկը միայն մեկ ամիս անց կարողացավ դուրս գալ մարտի դաշտ։ Այս անգամ ֆրանսիացիների նպատակը եղավ իրենց տիրապետության տակ վերցնել Լուարի անգլիական հենակետերը, որը հնարավորություն կտար հեշտ հսկելու հյուսիսում գտնվող անգլիական զորքերի տեղաշարժը և կասեցնելու նրանց ձեռնարկած հարձակումը։
Լուարի գործողությունները զարգանում էին արագորեն։ Հունիսի 12-ին ֆրանսիական բանակը գրոհով գրավվեց Ժարժոն, հունիսի 15-ին՝ Մյոն Սյուր Լուարը, հունիսի 16-ին՝ Մոժանսին։
Անգլիական բանակը ամենահմուտ զորավարների՝ Ջոն Տալբոտի և Ջոն Ֆաստոլֆի հրամանատարությամբ հանդես եկան Լուարում՝ ձգտելով կասեցնել ֆրանսիացիների հարձակումը։
Դասավորություն
Անգլիական բանակը շարժվում էր բավական զգուշորեն՝ ձգտելով ֆրանսիացիներին անակնկալի բերել, սակայն հակառակորդը կարողացավ բացահայտել նրանց. ֆրանսիացի հետախույզները լսեցին բարձրաձայն գոռացող անգլիացի զինվորի, ում կողքով եղջերու էր վազել։
Ֆրանսիացիները որոշեցին միանգամից հարձակվել՝ թույլ չտալով անգլիացիներին պատրաստվել ճակատամարտի։ Ֆրանսիացիների հիմնական զենքը ծանր հեծելազորն էր, չնայած այն բանի, որ նման մարտավարությամբ նրանք արդեն պարտություն էին կրել Կրեսի և Ազենկուրի մարտական գործողություններում։ Ավանգարդ բանակը ղեկավարել են Էտյեն դե Վինոլը, Լա Գիր մականվամբ և Պոտոն դե Սենտրայլը։ Ճակատամարտին մասնակցել են Ժաննա դ՛Արկը, Ժան II-ը, Ժան դե Դյունան և Արթուր III-ը։
Իսկ անգլիական բանակը ճակատամարտեց իրենց համար ավանդական մարտավարությամբ՝ առջևում նետաձիգերի ջոկատը, նրանց հետևում ավանգարդ ջոկատը՝ Տալբոտի ղեկավարությամբ, ավելի հետևում՝ Ֆաստոլֆի ջոկատը։ Անգլիացիները գրավեցին հին հռոմեական ճանապարհի վրա գտնվող Ժանվալ անվանումով բնակավայրը։ Ժամանակի սղության պատճառով անգլիացիները չհասցրեցին լիովին ընդլայնել իրենց նետաձիգերի և ավանգարդ ջոկատները, ինչն էլ դարձավ նրանց ջախջախիչ պարտության պատճառը։
Ճակատամարտը և նրա հետևանքները
Առաջին հարվածով Ֆրանսիական ավանգարդ ջոկատին հաջողվեց տապալել հակառակորդի նետաձիգերին՝ օգտվելով նրանց շարքերի անկանոնությունից, և կարողացան հարձակվել միանգամից երեք ուղղություններով։ Շատ կարճ պայքարից հետո Տալբոտի անգլիական ավանգարդ ջոկատը տապալվեց, իսկ ինքը՝ Տալբոտը, գերի ընկավ։ Ֆաստոլֆի զորքը ավանգարդ ջոկատի պարտությունից հետո խուճապի մեջ ընկավ և փախուստի դիմեց։
Անգլիացիները լիովին ջախջախվեցին։ Զինվորների կեսից ավելին սպանվեցին, վիրավորվեցին կամ գերի ընկան։ Ֆրանսիացիների կորուստը չգերազանցեց 100 մարդը։ Պատեի ճակատամարտը նմանվել է Ազենկուրի ճակատամարտին։
Տալբոտը գերի ընկավ և գերության մեջ մնաց մինչև 1433 թվականը։ Ֆաստոլֆը իր մի շարք զինվորների հետ փախավ մարտի դաշտից։ Հետագայում Անգլիայում նրան համարեցին վախկոտ և Պատեի ճակատամարտի պարտության գլխավոր մեղավոր։ Հնարավոր է, որ հենց ինքն էլ եղել է Շեքսպիրի գրական հերոսի նախատիպը՝ վախկոտ պարծենկոտ Ֆալստաֆը։
Ճակատամարտի բարոյական հաղթանակը առավել էր ռազմականից։ Ճակատամարտի ելքը բարձրացրեց ֆրանսիացիների հայրենասիրական և մարտական ոգին և հույս անթնացրեց հաղթանակի։ Անգլիացիները և իրենց դաշնակիցները այնպես էին վախեցել, որ հաջորդ՝ Ռեյմս քաղաքի մարտական գործողություններում, թույլ տվեցին ֆրանսիացիների առաջ շարժվել։ Պատեի ճակատամարտը, Օռլեանի պաշարումը և Կարլ VII-ի Ռեյմսում մղած ճակատամարտը եղել են Հարյուրամյա պատերազմի շրջադարձային դեպքերը։
Արտաքին հղումներ
Կատեգորիա:Ֆրանսիայի ճակատամարտեր Կատեգորիա:Անգլիայի ճակատամարտեր
Ֆրոլով (այլ կիրառումներ)
Ֆրոլով, կարող է վերաբերել՝
Պոչինոկի շրջան
Պոչինոկի շրջան (Починковский район), մունիցիպալ շրջան Ռուսաստանի Դաշնության Սմոլենսկի մարզում։
Ստեղծվել է 1929 թվականին։ Վարչական կենտրոնը՝ Պոչինոկ ։
Աշխարհագրություն
Շրջանի տարածքի մակերեսը կազմում է 2380,75 կմ²։
Բնակչություն
2010 թվականի մարդահամարի արդյունքներով շրջանում բնակվում էր 33751 մարդ։ Բնակչության խտությունը կազմում էր 14,18 մարդ/կմ²։
Արտաքին հղումներ
Կատեգորիա:Սմոլենսկի մարզ Կատեգորիա:Ռուսաստանի շրջաններ ըստ դաշնային սուբյեկտների
Օրացուցային մեթոդ
Օրացուցային մեթոդ, հիմնվում է տարբեր եղանակներով կնոջ դաշտանային ցիկլի պտղաբեր և ոչ պտղաբեր օրերը որոշելու վրա։ Օրացուցային մեթոդը կարելի է օգտագործել ինչպես հղիությունից խուսափելու այնպես էլ հղիանալու, և վերարտադրողական առողջությանը հետևելու նպատակով։
Ոչ պտղաբեր օրերը որոշելու մեթոդները հայտնի են եղել դեռ հնագույն ժամանակներից, սակայն 20-րդ դարում գիտական առաջընթացի շնորհիվ ավելացել են դրանց թիվն ու տեսակները։
Օրացուցային մեթոդի համակարգերը հիմնվում են պտղաբերության մեկ կամ մի քանի հիմնական նախանշանների փոփոխությունների դիտարկման (մարմնի բազալ ջերմաստիճան, արգանդի վզիկի լորձ և արգանդի վզիկի դիրք), դաշտանային ցիկլի տևողության գրանցման վրա։ Ստացված տվյալների հիման վրա որոշվում է կնոջ պտղաբեր շրջանը։ Կարող են դիտարկվել այլ նախանշաններ ևս, ինչպես օրինակ՝ կրծքի զգայունությունը և ձվազատման համախտանիշը, մեզի միջոցով ձվազատումը որոշող թեստերիզների, ինչպես նաև թքի կամ արգանդի վզիկի հեղուկի մանրադիտակային զննման արդյունքները։ Կան նաև պտղաբերության շրջանին հետևող համակարգչային սարքավորումներ։
Եզրույթներ
Նախանշանների վրա հիմնված մեթոդների դեպքում դիտարկվում է պտղաբերության երեք հիմնական նախանշաններից մեկը կամ մի քանիսը՝ մարմնի բազալ ջերմաստիճանը, արգանդի վզիկի լորձն ու արգանդի վզիկի դիրքը ։ Բացառապես արգանդի վզիկի լորձի դիտման վրա հիմնված մեթոդներից են՝ ձվազատման Բիլինգսի մեթոդը, ձվազատման մեթոդը, Քրեյթոնի մոդելը և «Երկու օրերի» մեթոդը։ Ջերմանշանային օրացուցային մեթոդների դեպքում միաժամանակ դիտարկվում է մարմնի բազալ ջերմաստիճանը, արգանդի վզիկի լորձը և, երբեմն, արգանդի վզիկի դիրքը։ Օրացույցի վրա հիմնված մեթոդը հիմնվում է կնոջ դաշտանային ցիկլին հետևելու և դաշտանային ցիկլերի տևողության հիման վրա կնոջ պտղաբեր շրջանը որոշելու վրա։ Այս մեթոդներից ամենահայտնին կանոնավոր օրերի մեթոդն է։ Օրացույցի ռիթմի մեթոդը նույնպես համարվում է օրացույցի վրա հիմնված մեթոդ, թեպետ այն միանշանակորեն չի սահմանված և տարբեր մարկանց կողմից տարբեր կերպ է ընկալվում։
Կրծքով կերակրող կանայք, ովքեր ցանկանում են խուսափել հղիությունից, կարող են կիրառել լակտացիոն ամենորեայի մեթոդը (ԼԱՄ)։ ԼԱՄ-ն ու օրացուցային մեթոդը բեղմնականխման տարբեր մեթոդներ են, սակայն, քանի որ օրացուցային մեթոդի դեպքում ևս բեղմնականխման որևէ միջոց, այդ թվում՝ դեղմիջոցներ չեն կիրառվում, ԼԱՄ-ը, որպես բեղմնակախման բնական մեթոդ, հաճախ ներառվում է օրացուցային մեթոդների շարքում։
Պատմություն
1930 թվականին վերապատվելի Ուիլհելմ Հիլբրանդը, ով կաթոլիկ քահանա էր Գերմանիայում, մշակեց հղիությունից խուսափելու մի համակարգ, որի հիմքում մարմնի բազալ ջերմաստիճանն էր ։ Պարզվեց, որ այս մեթոդն ավելի արդյունավետ էր հղիությունից խուսափելու համար, քան բեղմնականխման՝ օրացույցի վրա հիմնված մեթոդները ։ Վաղ 1950-ականներին, դոկտոր Ջոն Բիլնգսը բացահայտեց արգանդի վզիկի լորձի և պտղաբերության միջև կապը ։
Պտղաբերության նշանները
Կանանցից շատերի մոտ դաշտանային ցիկլի առաջին մի քանի օրերը պտղաբեր չեն (ձվազատմանը նախորդող անպտղություն), դրանց հաջորդում է պտղաբեր շրջանը, իսկ այնուհետև, մինչև հաջորդ դաշտանի սկիզբը, ևս մի քանի ոչ պտղաբեր օրեր (ձվազատմանը հաջորդող անպտղություն)։ Կարմիր գույն ունեցող արնահոսության առաջին օրը համարվում է դաշտանային ցիկլի առաջին օրը։ Օրացուցային մեթոդի տարբեր համակարգերում պտղաբեր շրջանը որոշվում է տարբեր եղանակներով՝ պտղաբերության առաջնային նախանշանների դիտարկումը, դաշտանային ցիկլի պատմությանը հետևելը կամ երկուսը միասին։
Պտղաբերության առաջնային նշաններ
Պտղաբերության երեք առաջնային նախանշաններն են մարմնի բազալ ջերմաստիճանը, արգանդի վզիկի լորձը և արգանդի վզիկի դիրքը։ Նախանշանների վրա հիմնված օրացուցային մեթոդից օգտվող կինն իր ընտրությամբ կարող է դիտարկել նախանշաններից մեկը, երկուսը կամ բոլոր երեքը։ Կանանցից շատերն ունենում են պտղաբերության երկրորդային նախանշաններ, որոնք համընկնում են դաշտանային ցիկլի որոշակի փուլերի հետ։ Դրանք են որովայնի շրջանում ցավերը և ծանրության զգացողությունը, մեջքի ցավը, կրծքի զգայունությունը, ձվազատման համախտանիշը։
Մարմնի բազալ ջերմաստիճան
Մարմնի բազալ ջերմաստիճանը որոշելու համար, սովորաբար մարմնի ջերմությունը չափում են առավոտյան՝ առաջին անգամ արթնանալուց հետո (կամ օրվա ընթացքում՝ ամենաերկար քնից արթնանալուց հետո)։ Մարմնի բազալ ջերմաստիճանը կարելի է ճշգրտորեն որոշել ջերմության շարունակական դիտարկման արդյունքում՝ ջերմաստիճանային տվիչների միջոցով։ Ձվազատումը հանգեցնում է կնոջ մարմնի ջերմաստիճանի բարձրացմանը 0.2-ից 0.5 °C-ով, ինչը շարունակվում է գրեթե մինչև հաջորդ դաշտանը։ Ջերմաստիճանի այս փոփոխությունը կարող է օգտագործվել ձվազատմանը հաջորդող ոչ պտղաբեր շրջանի սկիզբը որոշելու համար։
Դաշտանային ցիկլի պատմություն
Օրացույցի վրա հիմնված համարակրգերի օգնությամբ, հիմնվելով դաշտանային ցիկլի պատմության վրա, որոշվում է ինչպես ձվազատմանը նախորդող, այնպես էլ ձվազատմանը հաջորդող անպտղությունը։ Երբ դրանցից օգտվում են հղիությունից խուսափելու նպատակով, դրանց ճիշտ կիրառման դեպքում ձախողման ցուցանիշն ավելի բարձր է, քան նախանշանների վրա հիմնված համակարգերինը, սակայն դեռևս համեմատելի է պատնեշային այնպիսի միջոցների ձախողման ցուցանիշների հետ, ինչպիսիք են, օրինակ, դիաֆրագման և արգանդի պարանոցակալը։
Ձվազատմանը հաջորդող ոչ պտղաբեր շրջանը որոշելու համար կիրառվող լորձի և մարմնի ջերմաստիճանի դիտարկման վրա հիմնված մեթոդները, երբ կիրառվում են բեղմնականխման նպատակով, ճիշտ օգտագործման դեպքում գրանցում են հղիության դեպքերի ցածր ցուցանիշ ։ Այնուամենայնիվ, ձվազատում|ձվազատմանը նախորդող ոչ պտղաբեր օրերը որոշելու առումով այս համակարգերն ունեն որոշակի սահմանափակումներ։ Մինչև ձվազատումը միայն ջերմաստիճանի դիտարկումը բավարար չէ պտղաբեր կամ ոչ պտղաբեր օրերը որոշելու համար։ Ձվազատմանը նախորդող ոչ պտղաբեր շրջանը հնարավոր է պարզել արգանդի վզիկի պտղաբեր լորձի բացակայության դիտարկմամբ։ Սակայն այս դեպքում ձախողման ցուցանիշն ավելի բարձր է, քան, երբ լորձի բացակայությունը դիտարկվում է ձվազատմանը հաջորդող ոչ պտղաբեր շրջանում ։ Հույսը միայն արգանդի վզիկի լորձի դիտարկման վրա դնելիս անհրաժեշտ է հաշվի առնել, որ դաշտանի ժամանակ չպաշտպանված սեռական հարաբերություններն անթույլատրելի են, քանի որ այդ ընթացքում լորձ չի դիտվի ։
Ձվազատմանը նախորդող ոչ պտղաբեր շրջանը որոշելու համար օրացույցի որոշակի կանոններ օգտագործելու դեպքում կարելի է չպաշտպանված սեռական հարաբերություններ ունենալ դաշտանային ցիկլի առաջին մի քանի օրերին՝ ապահովելով հղիանալու շատ ցածր հավանականություն։[16] Միայն արգանդի վզիկի լորձի դիտարկման վրա հիմնված մեթոդների կիրառման դեպքում, հնարավոր է, որ ցիկլի միջին շրջանի կամ ձվազատման հետ չկապված արնահոսությունը թյուրիմացաբար վերագրվի դաշտանին։ Մարմնի բազալ ջերմաստիճանի տվյալների գրանցումը հնարավորություն է տալիս ճշգրտորեն որոշել դաշտանը, այն դեպքում, եթե ձվազատմանը նախորդող շրջանում օրացույցի կանոնները չեն խախտվում ։ Միայն մարմնի ջերմաստիճանի դիտարկման համակարգերում, ձվազատմանը նախորդող ոչ պտղաբեր օրերը որոշելու նպատակով հնարավոր է ապավինել միայն օրացույցի կանոնի վրա։ Ջերմանշանային համակարգերում, օրացույցի կանոնը համադրվում է լորձի դիտարկման տվյալների հետ. արգանդի վզիկի պտղաբեր լորձի դիտարկումն ավելի վստահելի է, քան օրացույցով որոշված անպտղությանը ։
Օրացույցի կանոնները կարող են սահմանել օրերի որոշակի քանակ, օրինակ՝ դաշտանային ցիկլի առաջին 3-ից 6-րդ օրերը (կախված, թե կնոջ նախորդ դաշտանային ցիկլի տևողությունը որքան է եղել), որոնք կարելի է համարել ոչ պտղաբեր օրեր ։ Օրացույցի կանոնը կարող է նաև որոշ հաշվարկներ պահանջել. օրինակ՝ ձվազատմանը նախորդող ոչ պտղաբեր շրջանի տևողությունը հավասար է դաշտանային ցիկլի ամենակարճ տևողությունից հանած 21 օր ։ Դաշտանային ցիկլի տևողության հետ կապելու փոխարեն՝ օրացույցի կանոնը կարող է սահմանվել դաշտանային ցիկլի այն օրից, երբ կինը ջերմաստիճանի փոփոխություն է նկատում։ Օրացույցի վրա հիմնված համակարգերից մեկում ձվազատմանը նախորդող ոչ պտղաբեր շրջանի տևողությունը հավասար է դաշտանային ցիկլերի դիտարկման ընթացքում ջերմաստիճանի բարձրացում արձանագրած օրերի շարքից՝ ցիկլի առաջին օրվան ամենամոտ գտնվող օրվանից հանած յոթ օր ։
Առավելությունները և թերությունները
Օրացուցային մեթոդին բնորոշ են մի շարք յուրահատուկ հատկանիշներ.
Որպես բեղմնականխիչ
Սահմանափակելով չպաշտպանված սեռական հարաբերությունները միայն դաշտանային ցիկլի ոչ պտղաբեր շրջանի ընթացքում՝ կինն ու նրա զուգընկերը կարող են խուսափել հղիությունից։ Դաշտանային ցիկլի պտղաբեր շրջանում զույգը կարող է օգտագործել բեղմնականխման պատնեշային միջոցներ կամ պահպանել սեռական ժուժկալություն ։ Միևնույն ժամանակ, զույգը կարող է կիրառել մեթոդը բեղմնականխման հակառակ նպատակին հասնելու ակնկալիքով՝ հաշվարկել սեռական ակտի ճիշտ ժամկետը՝ հղիության հասնելու նպատակով։
Արդյունավետությունը
Ինչպես բեղմնականխման մեթոդների մեծ մասի, այնպես էլ օրացուցային մեթոդի արդյունավետությունը կարելի է գնահատել երկու եղանակով։ Ճիշտ կիրառման արդյունավետության ցուցանիշը որոշելիս հաշվի են առնում միայն նրանց, ովքեր հետևում են բոլոր կանոններին, ճշգրտորեն որոշում են պտղաբեր շրջանը և պտղաբեր օրերին խուսափում են չպաշտպանված սեռական հարաբերություններից։ Փաստացի կամ տիպական կիրառման արդյունավետության ցուցանիշը որոշելիս հաշվի են առնում բոլոր կանանց, ովքեր կիրառում են օրացուցային մեթոդը հղիությունից խուսափելու նպատակով, ներառյալ նրանք՝ ովքեր չեն բավարարում «ճիշտ կիրառման» չափանիշներին։ Այդ ցուցանիշները հիմնականում արտահայտում են մեթոդի կիրառման առաջին տարվա արդյունքները։[29] Առավել հաճախ, արդյունավետության ցուցանիշը հաշվելու համար կիրառվում է Պեռլի ցուցիչը, սակայն որոշ հետազոտությունների ընթացքում օգտագործվում են վիճակագրական նվազման աղյուսակները ։
Օրացուցային մեթոդի ձախողման ցուցանիշը զգալիորեն տատանվում է՝ կախված, թե որ համակարգն է կիրառվում պտղաբեր օրերը որոշելու համար, հրահանգավորման որ մեթոդն է կիրառվում և հետազոտությունը բնակչության ինչպիսի խմբերի շրջանակներում է իրականացվում։ Որոշ հետազոտություններ գրանցել են տիպական կիրառման տարեկան 25% և ավելի ձախողումների ցուցանիշ  ։ Առնվազն մեկ հետազոտության ընթացքում գրանցվել է ձախողումների տարեկան 1%-ից պակաս ցուցանիշ, երբ իրականացվել է կիրառողների շարունակական և ինտենսիվ հրահանգավորում,[34] իսկ է մի քանի հետազոտությունների արդյունքում գրանցվել է տիպական կիրառման տարեկան 2-3% ձախողման ցուցանիշ    ։
Որոշ գործոնների ազդեցության ներքո, տիպական կիրառման արդյունավետությունն ավելի ցածր է լինում, քան ճիշտ կիրառմանը։ Այդ գործոններից են․ տեղեկացված օգտագործողի կողմից հրահանգներին չհետևելը (պտղաբեր ճանաչված օրերին չպաշտպանված հարաբերություններ ունենալը), հրահանգողի կողմից մեթոդի կիրառման առնչությամբ սխալ տեղեկությունների տրամադրումը (համակարգի կիրառման կանոնների վերաբերյալ սխալ կամ թերի տեղեկություններ տրամադրող հրահանգիչ), մեթոդը կիրառողի կողմից թույլ տրվող սխալները (կանոնների թյուըմբռնում, աղյուսակի լրացման վրիպակներ)։
Տիպական կիրառման արդյունավետության ցուցանիշի ցածրության հիմնական պատճառը հրահանգիչների կամ մեթոդից օգտվողների սխալները չեն, այլ տեղեկացված զույգի անհետևողականությունը, երբ զույգը, իմանալով, որ կինն ամենայն հավանականությամբ պտղաբեր շրջանում է, այնուամենայնիվ չպաշտպանված սեռական հարաբերություն է ունենում։ Սա նման է պատնեշային մեթոդների այն ձախողումներին, երբ դրա հիմնական պատճառը միջոցի չկիրառելն է։
Ծանոթագրություններ
Կատեգորիա:Գինեկոլոգիա
Անատոլի Պետրով
Անատոլի Ալեքսեևիչ Պետրով (Анатолий Алексеевич Петров, ), խորհրդային ռեժիսոր, նկարիչ-մուլտիպլիկատոր։ ՌԽՖՍՀ արվեստի վաստակավոր գործիչ (1989)։
Կենսագրություն
Անատոի Պետրովը ծնվել է 1937 թվականի սեպտեմբերի 15-ին Մոսկվայում։ 1959 թվականին ավարտել է «Սոյուզմուլտֆիլմ» կինոստուդիային առընթեր նկարիչ-մուլտիպլիկատորների դասընթացները և աշխատանքի ընդունվել ստուդիայում։ Ստաժավորում է անցել «Զագրեբ-ֆիլմ» կինոստուդիայում (Հարավսլավիա)։
1964 թվականին ավարտել է Պոլիգրաֆիական ինստիտուտի երեկոյան բաժինը։ Մինչև 1968 թվականն աշխատել է որպես նկարիչ-մուլտիպլիկատոր, ապա աշխատել է ինքնուրույն որպես ռեժիսոր՝ միաժամանակ հանդես գալով որպես իր ֆիլմերի մեծ մասի բեմադրող նկարիչ և մուլտիպլիկատոր։
Անատոլի Պետրովն իր համար ընտրել է մուլտիպլիկացիայի շատ հազվադեպ ու բարդ ոճ եռաչափ տարածությունում։ Նա ակտիվորեն տեղաշարժել է վիրտուալ տեսախցիկը՝ տեսարանը ցուցադրելով տարբեր ռակուրսներից, ինչի շնորհիվ մուլտֆիլմը ձեռք է բերում ծավալ և դինամիկություն։ Հայտնի վաղ աշխատանքներում դա ցուցադրվել է Սևեր Գանսովսկու սցենարով նկարահանված «Հրաձգարան» (1977) մուլտֆիլմում։
1980-ական թվականներին ռեժիսորն անդրադարձել է հին հունական առասպելներին՝ նկարահանելով «Հերակլեսն Ադմետոսի մոտ» (1986), «Էրոսի ծնունդը» (1989), «Դափնե» (1990), «Սալմակա հավերժահարսը» (1992), «Պոլիփեմոսը, Ացիսն ու Գալատեան» (1996) մուլտֆիլմերը, որոնցում նատուրալիստորեն ցուցադրվել է մարդկային մարմնի մերկությունը ։
Անատոլի Պետրովը մահացել է 2010 թվականի մարտի 3-ին Մոսկվայում։
Արտաքին հղումներ
Կատեգորիա:Խորհրդային մուլտիպլիկատորներ Կատեգորիա:Ռուս ռեժիսորներ Կատեգորիա:Նկարիչներ այբբենական կարգով Կատեգորիա:Խորհրդային նկարիչներ Կատեգորիա:Ռուս նկարիչներ Կատեգորիա:Ռուս մուլտիպլիկատորներ Կատեգորիա:ՌԽՖՍՀ արվեստի վաստակավոր գործիչներ Կատեգորիա:Խորհրդային սցենարիստներ
Կլոդին Օժե
Կլոդին Օժե (Claudine Auger, ), ֆրանսիացի դերասանուհի և մոդել։
Կենսագրություն
Կլոդին Օժեն ծնվել է Փարիզում (Ֆրանսիա), 1941 թվականի ապրիլի 26-ին։ Կլոդինը ավարտել է «St. Joan of Arc» քոլեջը և «Paris Drama» կոնսերվատորիան, որտեղ նա խաղում էր դրամատիկական դերեր։ Օժեն դեբյուտ է արել ֆիլմում, դեռ դպրոցական տարիներին։
Կարիերա
1958 թվականին Կլոդինը ստանում է «Miss France Monde» տիտղոսը, ինչպես նաև նա մասնակցել է «1958 Miss World-ին»։ Նույն տարում Օժեն դեբյուտ է անում ֆիլմում, խաղալով ֆիլմում «Կրիստինայի» դերը։ Նա խաղացել է ավելի քան 79 ֆիլմերում և հեռուստասերիալներով։
Անձնական կյանք
1959 թվականին Կլոդինը ամուսնանում է ռեժիսոր Պերր Գասպար–Ուի հետ, բայց հետագայում նրանք բաժանվեցին։ 1980-2008 թվականներին (մինչ մահը) Կլոդինը ամուսնացած է եղել բիզնեսմեն Պիտեր Բրենտի հետ։ Ամուսինները ունեն աղջիկ՝ Ժեսսիկա Կլոնդին Բրենտը (ծնվել է 14 ապրիլի 1991)։
Խմելու բեղմնականխիչ հաբեր
Խմելու բեղմնականխիչ հաբեր, ունենում են տարբեր բաղադրություններ։ Դրանց հիմնական երկու տեսակներն են՝ համակցված բեղմնականխիչ հաբերը, որոնք պարունակում են ինչպես էստրոգեններ, այնպես էլպրոգեստոգեններ (պրոգեստիններ), և միայն պրոգեստոգեն պարունակող հաբերը (մինի հաբեր)։ Համակցված հաբերն, իրենց հերթին, տարբեր են լինում։ Օրինակ՝ կան հաբեր, որոնք տարբերվում են ըստ դրանցում պարունակվող էստրոգենի չափաբաժնի, կան նաև հաբեր, որոնց մեջ պարունակվող էստրոգենի չափաբաժինը հաստատուն է կամ փոփոխվում է՝ շաբաթների տարբերությամբ։
Ազդեցության մեխանիզմը
Համակցված հաբերի ազդեցության հիմնական մեխանիզմը ձվազատումը կանխելն է։ Դրանց ազդեցությամբ նաև խտանում է արգանդի վզիկի լորձը, ինչը խանգարում է, որպեսզի սպերմատոզոիդներն ու ձվաբջիջը հանդիպեն։ Համակցված և միայն պրոգեստոգեն պարունակող հաբերի բաղադրության մեջ եղած հորմոնները չեն թողնում, որպեսզի արգանդի լորձաթաղանթը (էնդոմետրիումը) հաստանա և ազդելով բլաստոցիստի (սաղմնային բշտիկ)՝ էնդոմետրիումին կպչելու վրա (իմպլանտացիա), կարող է կանխել հղիությունը։
Տիպական օգտագործման դեպքում հիմնական ազդեցությունը ձվազատումը կանխելն է։
Համակցված բեղմնականխիչ հաբեր
Խմելու բեղմնականխիչ բոլոր հաբերը պարունակում են էստրոգենի, էթինիլ էստրադիոլի կամ մեստրանոլի տարբեր չափաբաժիններ և պրոգեստոգենների շարքից որևէ մի տեսակ։ Հաբերը սովորաբար ընդունում են 21 օր, որից հետո ընդմիջում են մեկ շաբաթով։ Այդ ընթացքում տեղի է ունենում արնահոսություն, ինչը հաճախ թյուրիմացաբար շփոթում են դաշտանի հետ։ Հաբերը էստրոգենի տարբեր քանակություն են պարունակում, ինչպես նաև լինում են միաֆազ և բազմաֆազ՝ կախված այն հանգամանքից, թե յուրաքանչյուր 21 օրվա ընթացքում էստրոգենի և պրոգեստոգենի չափաբաժինները հաբերում նույնն են, թե տարբեր։ Միաֆազ հաբերի դեպքում, որպես կանոն, առաջին 21 օրվա կոճակները պարունակում են էստրոգեն և պրոգեստոգեն, վերջին 7 օրերինը պլացեբո կամ երկաթի հավելումներ պարունակող կոճակներ են , թեպետ նոր արտադրությամբ՝ հաբերի բաղադրությունում ավելի շատ ակտիվ նյութեր են պարունակվում, քան պլացեբո։
Բացառապես պրոգեստոգեն պարունակող հաբեր
Բացառապես պրոգեստոգեն պարունակող հաբերը պատրաստվում են պրոգեստոգենից, դրանց չափաբաժններն ընդունվում են շարունակաբար՝ առանց ընդմիջումների։ Այս հաբերն օգտագործող կանայք առաջին մի քանի ամիսների ընթացքում կարող են ունենալ անկանոն թույլ արնահոսություն, որը ժամանակի ընթացքում սովորաբար դառնում է կանոնավոր։
Ծանոթագրություններ
Կատեգորիա:Հորմոնալ բեղմնականխիչ միջոցներ
Հոլոքոստը Ֆրանսիայում
Հոլոքոստը Ֆրանսիայում, հրեաների հալածանքներն ու ոչնչացումը Ֆրանսիայի տարածքում Երկրորդ համաշխարհային պատերազմի ընթացքում՝ գերմանական օկուպացիայի ժամանակ, նացիստների ու նրանց դաշնակիցների՝ հրեաների ոչնչացման քաղաքականության մի մասը։
Հրեաները նախապատերազմյան Ֆրանսիայում
Պատերազմից առաջ Ֆրանսիայում բնակվում էին շուրջ 240 հազար հրեաներ, որոնք ունեին Ֆրանսիայի քաղաքացիություն։ Դրանից բացի Ֆրանսիայում ապաստանել էին Գերմանիայից, Ավստրիայից, Լեհաստանից ու Չեխոսլովակիայից փախած բազմաթիվ հրեաներ։ Օկուպացիայի նախօրեին Ֆրանսիայում գտնվող հրեաների ընդհանուր թիվը կազմել է շուրջ 350 հազար մարդ ։
Ֆրանսիայի օկուպացիան Գերմանիայի կողմից
Գերմանական զորքերը 1940 թվականի մայիսի 10-ին սկսել են հարձակումը Ֆրանսիայի վրա, որ պատերազմ էր հայտարարել Գերմանիայի դեռ 1939 թվականի սեպտեմբերի 3-ին, երբ Գերմանիան հարձակվել էր Լեհաստանի վրա։ Կայծակնային պատերազմի՝ բլիցկրիգի տակտիկան օգտագործող գերմանական զորքերի սրընթաց հարձակման արդյունքում դաշնակիցների զորքերը գլխովին ջախջախվել են, և հունիսի 22-ին Ֆրանսիան ստիպված է եղել հաշտություն կնքել։ Մինչ այդ նրա տարածքի մեծ մասն օկուպացված էր, իսկ բանակից գրեթե ոչինչ չէր մնացել։
1940 թվականի հուլիսին Վիշիում հավաքվել է Ազգային ժողով, որը որոշել է դիկտատորական իշխանությունը փոխանցել մարշալ Անրի Ֆիլիպ Պետենին․ դա նշանակել է Երրորդ հանրապետության ավարտը։ Պետենի կառավարությունը հետագայում մնացել է Վիշիում, իսկ Ֆրանսիայի հյուսիսային մասը մայրաքաղաք Փարիզի հետ օկուպացված է եղել գերմանական զորքերի կողմից։ 1942 թվականի նոյեմբերին գերմանացիներն օկուպացրել են ողջ Ֆրանսիան։
Հալածանքներ
Վիշիի ռեժիմը 1940 թվականի հոկտեմբերի 2-ին ընդունել է առաջին «Դեկրետը հրեաների մասին» (Statut de juifs), որ սահմանափակում էր նրանց շարժը, հասարակական վայրերի հասանելիությունը և մասնագիտական գործունեությունը։ 1941 թվականի հունիսին ընդունվել է երկրորդ դեկրետը, որ էլ ավելի էր վատթարացնում հրեաների վիճակը ։ Վիշիի իշխանությունները ակտիվորեն հալածել են արտասահմանից ներգաղթած հրեաներին, սակայն հանդես են եկել Ֆրանսիայի քաղաքացիություն ունեցող հրեաների արտաքսման դեմ ։
Հրեաների հայտանբերման ու նացիստներին հանձնելու գործով կամավոր կերպով ու ակտիվորեն զբաղվում էին շատ ֆրանսիացիներ ։
1941 թվականի մարտի 29-ին ստեղծվել է «Հրեական հարցերով գլխավոր կոմիսարիատը» (Commissariat général aux questions juives) Քսավե Վալի ղեկավարությամբ, որն զբաղվել է հրեաների ունեցվածքն օկուպացված տարածք տեղափոխելու և նացիստներին հանձնելու գործով։ 1942 թվականի մայիսի 6-ից կոմիսարիատը գլխավորել է Լուիս Դարկե դե Պալեպուան, որն զբաղվել է նույն աշխատանքով «ազատ գոտում»։
1942 թվականի մայիսի 29-ին օկուպացված գոտում գերմանացիները հրապարակել են հրաման, որ վեց տարեկանից բարձր բոլոր հրեաներին պարտադրում էր կրել դեղին աստղ ։
Դիմադրություն
1942 թվականի սկզբին Դովիդ Կնուտն ու Ավրաամ Պոլոնսկին իրենց կանանց՝ Արիադնա Սկրյաբինայի ու Եժեն Պոլոնսկայայի հետ Թուլուզում ստեղծել են ընդհատակյա կազմակերպություն, որը սկզբում կոչել են Bnei David («Դավիթի սերունդներ»), սակայն 1944 թվականի հունիսին վերանվանել են Organisation Juive de Combat («Հրեական բանակ», կրճատ՝ OJC կամ ՀԲ) ։ Արիադնա Սկրյաբինան, որ ընդհատակում վերցրել էր Ռեգինա ծածկանունը, ներդրել է կազմակերպություն ընդունվելիս կատարվող երդման հատուկ արարողություն։ «Հրեական բանակի» գոյության չորս տարիների ընթացքում այդպիսի երդում են տվել 1952 անձինք, որոնց թվում են եղել բազմաթիվ հրեաներ նաև Ռուսաստանից ։
ՀԲ առաջին ակցիաները եղել են բավական պարզ ու անվնաս։ Մի ամբողջ տարի ՀԲ անդամները Գերմանիայից եկած հրեա փաստականներին տարել են ուտելիք։ Փախստականները պահվել են շատ ծանր պայմաններում Ռեսեբեդու ճամբարում, որ տեղակայված էր Թուլուզի մոտ։ ՀԲ անդամները ստիպված էին կաշառել ժամապահներին։ Հետագայում կազմակերպությունն անցկացրել է շուրջ 2000 ռազմական գործողություն, այդ թվում՝ 750 դիվերսիա երկաթգծում և 32 պայթյուն ռազմական պահեստներում։ Արիադնա Սկրյաբինան զոհվել է 1944 թվականի հուլիսի 22-ին։
«Լիբերսիոն Սյուդ» շարժման վեց գլխավոր հիմնադիրներից երեքը եղել են հրեաներ, «Ֆրան տիրյոր» (Ազատ հրաձիգ) կազմակերպությունը գլխավորել են Ժան Պիեռ Լևին, Ժոզեֆ Էյնշտեյնը («գնդապետ Ժիլ») և Զ․ Գոտեսմանը («կապիտան Ֆիլիպ») ։ Լիոնում դիմադրության շարժման ղեկավարներից մեկը եղել է հայտնի պատմաբան և ֆրանսիական բանակի կապիտան Մարկ Բլոկը, որ ձերբակալվել է գեստապոյի կողմից և տանջահար արվելուց հետո մահապատժի ենթարկվել 1944 թվականի հունիսի 16-ին ։
Օգնություն հրեաներին
Սկզբում ֆրանսիացի հրեաները ենթադրում էին, թե բռնաճնշումները կանդրադառնան միայն փախստականների վրա, ու Ֆրանսիայի քաղաքացիները կմնան անվնաս։ Նրանք, ովքեր հակառակ կարծիքն ունեին, 1940 թվականի հունիսի վերջին ստեղծել են «Ամելո» կազմակերպությունը հրեաներին օգնություն ցուցաբերելու համար։ Փարիզի շրջանի՝ գերմանացիների կողմից օկուպացված տարածքներում մինչ 1940 թվականի վերջը հասկացել են, որ անհրաժեշտ է միավորել ուժերը, և 1941 թվականի հունվարին ստեղծվել է Փարիզի շրջանի բարեգործական միությունների կոորդիանոցիոն կոմիտե, որ համախմբում էր ինչպես փախստական, այնպես էլ ֆրանսիացի հրեաների գործունեությունը։ Կոմիտեն, օգտվելով ֆրանսիական դիմադրության շարժման, կաթոլիկ եկեղեցու և այլոց աջակցությունից, հրեաների օգնել է թաքնվել և ուղարկել է նրան արտասահման։ Ֆրանսիայի հարավում՝ Վիժիի վարչակարգի կողմից վերահսկվող տարածքում, փախստականներն ու տեղացի հրեաներն այդպես էլ չեն միավորվել ։ Հրեա երեխաների փրկության գործով զբաղվել է «Երեխաների օգնության կազմակերպությունը» (Œuvre de secours aux enfants, OSE) ։
Շամբոն սյուր Լինյոն կոմունայի բնակիչները պաստոր Անդրե Տրոկմեի գլխավորությամբ փրկել են 3-5 հազար հրեաների, որոնց թաքցրել են ողջ շրջանում ու ուղարկել են Շվեյցարիա ։ 2016 թվականի հունվարի 1-ի տվյալներով՝ Իսրայելի Աղետի ու հերոսականության Յադ Վաշեմ ինստիտուտի կողմից «աշխարհի արդարակյացի» պատվավոր կոչում են ստացել 3925 ֆրանսիացիներ Հոլոքոստի ժամանակ հրեաներին փրկելու համար ։
Զոհերի վիճակագրություն
Հոլոքոստի ժամանակ Ֆրանսիայում զոհված հրեաների ստույգ թիվն անհայտ է։ Տարբեր տվյալներով՝ զոհվել է 75 721 մարդուց մինչև 120 հազար մարդ։ Ամենափոքր թիվը չի ներառում այն հրեաներին, որոնք ձերբակալվել ու արտաքսվել են որպես Դիմադրության շարժման մասնակից կամ զոհվել են հենց Ֆրանսիայում, այլ հաշվի են առնված միայն մահվան ճամբարներ ուղարկվածները։ Ուսումնասիրությունների արդյունքում պարզվել է, որ ֆրանսիացի ու արտասահմանյան հրեանրը տուժել են մոտավորապես հավասար չափով ։
Հոլոքոստի հիշատակ
1990 թվականի հուլիսի 13-ին Ֆրանսիայի խորհրդարանն ընդունել է այսպես կոչված Գեյսոյի օրենքը (Gayssot Act), որ արգելում է ռասիստական, հակասեմական ու այլատյացություն արտահայտող հասարակական ելույթները, ինչպես նաև խտրականությունը այս կամ այն էթնիկական խմբերին, ազգերին, ռասաներին պատկանող կամ կրոնական ուղղվածությանը հարող անձանց նկատմամբ։ Օրենքը նաև արգելում է Հոլոքոստի և Նյուրնբերգի դատավարության եզրակացությունների ժխտումը, ինչպես նաև մահվան ճամբարների ու գազի խցիկների գոյությունը կասկածի ենթարկելը, որոնցում նացիստներն իրականացրել են զանգվածային սպանությունները։ Գեյսոյի օրենքի հիման վրա հրապարակվել են մի քանի մեղադրական դատավճիռներ Հոլոքոստի ֆրանսիացի ժխտողների նկատմամբ։ Ֆրանսիայում Հոլոքոստի ժխտման համար դատապարտվածներից առավել հայտնի են Ռոբեր Ֆորիսոնը և Ռոժե Գարոդին ։
Ֆրանսիցի պատմաբան Ժան Պիեռ Մինոդիերը գրում է, թե ֆրանսիացիների համար Հոլոքոստում ամենասարսափելի փաստը եղբայրության ու հավասարության գաղափարներին դավաճանելն է, Ֆրանսիայի քաղաքացիների, ֆրանսիական ժողովրդի մի մասի հանձնումը ռասիստական հիմունքներով պետական դավաճանություն է Ֆրանսիայի, ֆրանսիական ողջ պատմության ու ժողովրդի նկատմամբ ։
Արտաքին հղումներ
Կատեգորիա:Հոլոքոստն ըստ երկրի
Դիեգո դե Ալմագրո (որդի)
Դիեգո դե Ալմագրո կրտսեր (Diego de Almagro el Mozo, ), իսպանացի կոնկիստադոր, Ֆրանչեսկո Պիսառոյի սպանության կազմակերպիչ։ Նահանգապետ Կրիստոբալ Վակա դե Կաստրոյի օրոք Պերուում ապստամբության կազմակերպումից հետո եղել է գաղութի փաստացի կառավարիչը։
Կենսագրություն
Դիեգո դե Ալմագրո կրտսերը կամ «Դիեգո դե Ալմագրո երկրորդը» կամ ինչպես նրան կոչում էին «էլ Մոսոն» (el Moso, իսպաներեն` «պատանի») ծնվել է իսպանացի կոնկիստադոր Դիեգո Ալմագրոյի և պանամացի հնդկուհու ընտանիքում։ Անունը ստացել է հոր պատվին։
Մասնակցությունը Ամերիկայի կոնկիստայում
1531 թվականին էլ Մոսոն ուղեկցում էր հորը Պերուում արշավանքի ժամանակ, հարյուրավոր իսպանացիներից կազմված ջոկատի կազմում, որոնք նվաճել էին Ինկերի Կայսրության հյուսիսային մասը։ Այդ ժամանակ Ֆրանչեսկո  Պիսառոն մեկնել էր հարավ, որտեղ սպանդ էր կազմակերպել Կախամարկայում և գերի վերցրել ինկ Աթաուալպին։  Ալմագրոն հոր հետ Կախամարկա է հասել  միայն 1553 թվականին և չի մասնակցել Աթաուալպի ետգնման բաժանմանը։ Հետագայում Ալմագրոյի մարդիկ ստացել են միայն 20000 պեսո ոսկով, այն դեպքում, երբ միայն Պիսառոն ստացել է  57220 պեսո։ Դիեգո Ալմագրո կրտսերն ամենուր ուղեկցել է իր հորը, շուտով նրանց և Պիսառո եղբայրների միջև կոնֆլիկտ է առաջանում։ 1534 թվականին Իսպանիայի թագավորը բաժանում է գրավված տարածքները 2 նահանգապետությունների միջև` Նոր Կաստիլիո  (ներկայիս Պերուի տարածքում, 1-ին և 14-րդ զուգահեռականների միջև),  որի նահանգապետ դարձավ Պիսառոն, և Նոր Տոլեդո (ներկայումս` Չիլի, 14-րդ  և 25-րդ զուգահեռականների միջև), Ալմագրո մեծի հպատակը։ Ալմագրոյի կառավարմանն անցած տարածքի զգալի մասը դեռևս ենթակա էր ուսումնասիրության և գրավման, և 1535 թվականի հուլիսի 3-ին նա ուղևորվեց Կուսկոյից դեպի հարավ։ Սակայն այնտեղ նա ոսկի չգտավ, որը ձգտում էր գտնել, և բախվեց հնդկացիների համառ դիմադրությանը, որն էլ ստիպեց Ալմագրոյին հասնելով հարավային լայնության 30 աստիճանին, 1536 թվականի սեպտեմբերին ետ վերադառնալ։
Պայքար Պիսառո եղբայրների հետ
1537 թվականին, երբ Ալմագրոն վերադարձավ, Պերուում ընթանում էին հակաիսպանական խռովություններ, որը գլխավորում էր Մանկո Ինկա Յուպանկին։ Օգտվելով Պիսառոյի համար ծանր իրավիճակից` Ալմագրոն գրավեց Կուսկոն և պարտության մատնեց այն բանակին, որը ղեկավարում էին Պիսառո եղբայրները` Էռնանդոն և Գոնսալոն, Պիսառո եղբայրները գերի վերցվեցին, իսկ Ալմագրոն 1537 թվականի ապրիլի 8-ին իրեն հռչակեց Պերուի նոր նահանգապետ։ Հուլիսի 12-ին նա ջախջախեց Ալոնսո դե Ալվարադոյի բանակը, որը եկել էր Պիսառո եղբայրներին գերությունից ազատելու։  Գոնսալո Պիսառոյին  և Ալոնսո դե Ալվարադոյին հաջողվում է փախչել գերությունից։  Պիսառոն բանակցություններ է սկսում Ալմագրոյի հետ, ձգտելով ժամանակ ձգել, վերջ ի վերջո հաջողվեց համոզել Ալմագրոյին բաց թողնել Էռնանդոյին  և կոնֆլիկտը վերջնականապես լուծելու համար նրան ուղարկել Իսպանիա։
Սակայն իր եղբորն ազատելուց հետո Պիսառոն խախտեց հաշտությունը և շարունակեց պատերազմն Ալմագրոյի դեմ, որի դրությունը ավելի բարդացավ նրա մոտ սկսված հիվանդության պատճառով։ 1538 թվականի ապրիլի 26-ին Կուսկոյի մոտ տեղի ունեցավ վճռական ճակատամարտ, որտեղ  հաղթեց  Պիսառոն։ Ալմագրոն գերի ընկավ, դատապարտվեց մահվան և հուլիսի 8-ին գլխատվեց։  Էլ Մոսոն երդվեց լուծել հոր վրեժը, կազմակերպեց Ֆրանսիսկո Պիսառոյի սպանությունը, որից հետո իրեն հռչակեց Պերուի նոր նահանգապետ։  Սակայն չստանալով Լիմայի բնակչության մեծ մասի օժանդակությունը՝ ստիպված եղավ փախչել Կուսկո։ Դիեգո դե Ալմագրո կրտսերի ապստամբությունը դարձավ առաջին անհնազանդության գործողությունը Պերուում։
Մահ
Շուտով Պերու եկավ Կրիստոբալ Վակա դե Կաստրոն՝ լիազորված լինելով զբաղեցնելու Պերուի նահանգապետի պաշտոնը Ֆրասիսկո Պիսարրոյի մահվան դեպքում։ Զբաղեցնելով նահանգապետի պաշտոնը՝ Վակա դե Կաստրոն վճռական միջոցներ ձեռք առավ, Ալմագրո կրտսերի ապստամբությունը ճնշելու ուղղությամբ։ Գոնսալո Պիսառոն իր օգնությունն առաջարկեց ապստամբությունը ճնշելու համար, սակայն Վակա դե Կաստրոն մերժեց առաջարկը։ 1542 թվականի սեպտեմբերի 16-ին Չուպասի մոտ տեղի ունեցավ վճռական ճակատամարտ, որտեղ Ալմագրո կրտսերը պարտություն կրեց, փորձեց փախչել, բայց գերի ընկավ։ Պիսառոյի կլանի ազդեցության ներքո նահանգապետ Վակա դե Կաստրոն հրամայեց  մահապատժի ենթարկել Դիեգո դե Ալմագրոյին։ Դիեգո դե Ալմագրո կրտսերը ենթարկվեց դաժան տանջանքների և մահապատժի ենթարկվեց քաղաքային հրապարակում։
Աղբյուրներ
Կատեգորիա:Պերուի պատմություն Կատեգորիա:Կոնկիստադորներ Կատեգորիա:Իսպանացի ճանապարհորդներ
Կորդովայի մզկիթ
Մեսկիտա կամ Կորդովայի մզկիթ (mezquita — «մզկիթ»), հռոմեակաթոլիկական տաճար, (նախկինում՝ մզկիթ)՝ տեղակայված Անդալուզիայի Կորդովա քաղաքում ։ Միջնադարում աշխարհի երկրորդ մզկիթն էր իր մեծությամբ։ Իսպանիայի Ռեկոնկիստայից հետո վերածվել է եկեղեցու։
Իսպանական Կորդովայի հպարտությունը՝ մզկիթը, աշխարհում երկրորդն էր իր մեծությամբ այն ժամանակներում, երբ Կորդովան Եվրոպայի ամենածաղկուն քաղաքներից մեկն էր և օրինակ էր ծառայում գիտության, արվեստի ու մշակույթի իր նվաճումներով։ Մզկիթը գործել է նաև որպես կաթոլիկական տաճար, որի արդյունքում շինությունը ձեռք է բերել ճարտարապետական տարբեր ոճեր, որոնք խորհրդանշում են քաղաքի խառնածին ճակատագիրը։
Մզկիթի շինարարությունը սկսվեց 784 թ․՝ Կորդովայի առաջին իսլամադավան տիրակալի՝ Աբդ ալ–Ռահման առաջինի հանձնարարությամբ։ Շինությունը բարձրացավ ու ընդլայնվեց մինչև 987 թ․։ Այդ ժամանակ այն համարվում էր քաղաքի 1000 մզկիթներից ամենասքանչելին։